Kan Trump die Korea-vraagstuk eens en vir altyd oplos?Die Noord-Koreaanse diktator, Kim Jong-un, tydens ŉ militêre optog in Pyongyang, Noord-Korea (15 April 2017). Foto: AP Photo/Wong Maye-E, File Later hierdie maand sal ’n historiese ontmoeting tussen president Donald Trump van Amerika en Kim Jong-un van Noord-Korea plaasvind. Die meeste Amerikaners is egter grootliks onbewus van die historiese konteks van hierdie ontmoeting. In Amerika staan die Koreaanse oorlog as die Vergete Oorlog bekend en peilings toon dat min Amerikaners goed ingelig is oor hierdie belangrike oorlog wat tussen 1950 en 1953 plaasgevind het. Tog het die Amerikaners se betrokkenheid in Korea, Asië en eintlik die hele wêreld wesenlik geraak. Korea was van 1910 tot 1945 ’n kolonie van Japan. Tydens die Tweede Wêreldoorlog is die land deur die Amerikaners beset en uiteindelik in twee verdeel, weens ou verdelingslyne onder strydende faksies in die land. Die verdeling is ook gedoen om Amerika se invloed in Asië op die lang termyn te verseker en ’n pro-Amerikaanse land het in die suide van die Koreaanse skiereiland tot stand gekom. Kommunistiese magte het beheer oor die noordelike Korea bekom en Kim Il-sung, wat saam met die kommuniste tydens die Chinese burgeroorlog geveg het, het beheer oor Noord-Korea bekom. Toe noordelike magte op 25 Junie 1950 Suid-Korea binneval, was Amerika daar om sy kapitalistiese bondgenoot teen die kommunistiese gevaar te beskerm. Oor die volgende drie jaar sou meer as een miljoen mense, waaronder meer as 30 000 Amerikaanse soldate, in hierdie bloedige stryd sterf. Die oorlog het oor veel meer as Korea gegaan, dit was ook ’n oorlog tussen die kapitalistiese Weste en die kommunistiese magte wat China – en tot ’n mate Rusland – ingesluit het. Die verdeling van Korea en die uitkomste van die Koreaanse Oorlog het die oorsake vir die Koue Oorlog herbevestig en selfs lank nadat die Sowjet-Unie verkrummel het en die Koue Oorlog tot ’n einde gekom het, het die skaakmatsituasie tussen Noord- en Suid-Korea en tussen dit wat die twee lande en hul onderskeie bondgenote verteenwoordig, staande gebly. Vir baie Amerikaanse presidente was die beste scenario die behoud van die status quo. Donald Trump het egter vroeg in sy presidentskap bewys dat die status quo nie juis sy soort ding is nie. Toe Noord-Korea verlede jaar al hoe meer missiele begin toets het en die bedreiging dat hulle ’n kernwapen kon ontwikkel, begin toeneem het, het Trump die skroewe stywer om Kim Jong-un begin vasdraai met verwoede nuwe sanksies, druk op China om betrokke te raak, en selfs harde dreigemente van oorlog. Trump se strategie het duidelik tot dusver gewerk. Noord-Korea verkeer onder enorme druk en Kim Jong-un het geen ander keuse gehad as om tot onderhandelinge in te stem nie. Suksesvolle onderhandelinge tussen hom en Trump kan tot langtermynvrede op die Koreaanse skiereiland lei en kan magsverhoudinge in Asië vir altyd verander. Mislukte onderhandelinge kan nuwe onsekerheid en selfs konflik tot gevolg hê. Beide leiers is onvoorspelbaar en geen voorspelling kan oor die uitkoms van hul onderhandelinge gewaag word nie. Wat seker is, is dat die uitkoms wel ’n groot impak op die res van die streek en die wêreld kan en gaan hê.